Dr Karlmann isch 754 vom Papst Stephan II. in dr Abtei Saint-Denis zum König gsalbt worde und het noch em Pippin siim Dod am 9. Oktober 768 dr südöstlig Deil vom Frankeriich-vo Burgund und Aquitanie bis Alemannie-vo Soissons us beherrscht. Er isch nit guet uscho mit siim Halbbrueder Karl und das het s Regiere vom Riich schwiirig gmacht. Aquitanie het nämlig beidne ghört und wo dr Pippin gstorbe isch, isch dört en Ufstand usbroche. Dr Karl isch 769 mit ere Armee dört ane zoge, dr Karlmann isch mit siiner eigene Armee au cho, D Brüeder hai aber z Moncontour bi Poitiers ghändlet, und dr Karlmann het sich zruggzoge.[1] Dr Karl het dr Ufstand elei zsämmegschlage, für em Karlmann siim Ruef bi de Franke isch si Rückzug nit guet gsi.[2] D Mueter, d Bertrada, het zwüsche de zwei müesse Friide stifte. Si het aber dr Karl vorzoge und mit ihm Bündnis blant für en Usenandersetzig mit em Karlmann: Dr Karl het sich mit em Langobardekönig Desiderius verschwögeret, won er däm si Dochder, wo villicht Gerperga gheisse het, ghürotet het. Au mit eme andere Nochber vom Karlmann, em Tassilo III. vo Bayre isch er befründet gsi. Er het d Understützig vom Papst, wo nit uf guetem Fuess mit de Langobarde gstanden isch, brobiert überzcho, won er dr Desiderius drzue brocht het, em Papst e baar Territorie abzdräte. So isch dr Karlmann vo Allierte vom Karl iikreist gsi. Er het im Papst e Bündnis gege d Langobarde vorgschlage, aber dr Primicerius, dr Christoph wo ihn drbi understützt het, isch vom Desiderius ermordet worde. Im Karlmann si Situation het sich erst besseret, wo dr Karl si langobardischi Frau verstosse het, und deren ihre Vater, dr Desiderius, het sich em Karlmann agnöcheret.[3]